**Selgitused välisriigi kutsekvalifikatsiooni tunnustamismenetluse kohta**

Kutsetunnistuse hindamine toimub vastavalt välisriigi kutsekvalifikatsiooni tunnustamise seadusele (VKTS, link <https://www.riigiteataja.ee/akt/104062014009?leiaKehtiv> ) mis ütleb, et välisriigi kutsekvalifikatsiooni tunnustamine on menetlus, mille käigus hinnatakse isiku omandatud välisriigi kutsekvalifikatsiooni vastavust Eestis reguleeritud ametikohal või kutsealal töötamiseks nõutavale kutsekvalifikatsioonile, võrreldes välisriigi kutsekvalifikatsiooni Eestis nõutava kutsekvalifikatsiooniga. Välisriigi kutsekvalifikatsiooni tunnustamiseks pädevad asutused ja kontaktpunktid nimetab Vabariigi Valitsus korraldusega ja pädevaks asutuseks raudteevaldkonnas on TJA.

Selleks, et hinnata konkreetset tunnistust ja selle vastavust Eestis kehtivale kutsele, tuleb taotlejal esitada TJA-le VKTS §17-s loetletud dokumendid:

* taotlus (vabas vormis, st kindlat vormi ei ole);
* koopia taotleja isikut tõendavast dokumendist;
* kutsekvalifikatsiooni tõendavate dokumentide koopiad ja nende tõlked;
* riigilõivu maksmist tõendav dokument.

Lisaks tuleb tähelepanu pöörata ka sellele, et menetlus võib aega võtta kuni kolm kuud (VKTS, §17 lg 8). Infovahetus erinevate riikide pädevate asutuste vahel võib olla aeganõudev ja tähendab sisuliselt seda, et TJA saadab taotluse ja kutsenimetuse (kutsetunnistuse), mille kohta soovitakse informatsiooni saada ja välisriigis kutse väljastanud organisatsioon saadab tingimused, mis kehtivad antud kutse omistamiseks ja seejärel võrdleb TJA neid Eestis kehtivate tingimustega.

Taotleja on kohustatud enne taotluse esitamist tasuma selle läbivaatamise eest riigilõivu vastavalt riigilõivuseaduse § 342 ja riigilõivu suuruseks on 32 eurot. Riigilõiv tuleb tasuda Rahandusministeeriumi arvelduskontole:

SEB pank – a/a EE891010220034796011 (SWIFT: EEUHEE2X)
Swedbank – a/a EE932200221023778606 (SWIFT: HABAEE2X)
Danske Bank – a/a EE403300333416110002 (SWIFT: FOREEE2X)
Nordea pank – a/a EE701700017001577198 (SWIFT: NDEAEE2X)

Viitenumber: 2900080034, selgitus: EESNIMI PERENIMI kutsetunnistuse tunnustamine

Kutsetunnistuse tunnustamismenetlus lõpeb:

* välisriigi kutsekvalifikatsiooni tunnustamisega;
* välisriigi kutsekvalifikatsiooni osalise tunnustamisega, kusjuures võidakse määrata sobivustesti sooritamise või kohanemisaja läbimise kohustus;
* välisriigi kutsekvalifikatsiooni mittetunnustamisega.

Juhime tähelepanu ka sellele, et välisriigi kutsekvalifikatsiooni tunnustamine ei mõjuta välisriigi kutsekvalifikatsiooni omandanud isiku kohustust osata reguleeritud ametikohal või kutsealal töötamiseks vajalikke keeli. Samuti ei kohusta välisriigi kutsekvalifikatsiooni tunnustamine isiku tööandjat vabastama isikut katseajast või proovitööst, kui see on vajalik ja asjakohane.